Je Perrins de Meges, escuiers, fiz çay en arriers mons. Perron de Meges, chevaliers, fais savoir à touz... que je, non mie decehu ne baratez, mais de franche volunté, por nos besoignes propres, ai vendu, vende, done et outroie et delivre en nom de pure et parfaite vendue, senz rapeler, à noble baron Jehan de Chalon, signour d’Allay, quanque je ay, puis et doi avoir, en quelque maniere que ce soit, en la ville de Mieges, qui est enclos en ces termes, c’est à savoir: dois la fontaine qui est devant la maison es Marches tanque à la fontaine qui est apelée Toillon de Perrier, et dois ledit Toillon tanque à la fontaine qui est apelée fontaine de Rambert, et dois cel leu tanque à la fontaine de Chamfort, et dois celui leu tanque à la fontaine qui est apelée fontaine de l’Espine, tanque à l’aigue dou Viez estant, et quanque iet encloz esdiz termes dois ladicte aigue dou Viez estant tanque à mostier de Meges, em prel, en chans, en chasaus, en chenevieres, en curtiz et en autres choses, pour quinze livres d’estevenans, lesquex j’ai heu et receu en deniers nombré... En tesmoignaige de ceste chose, je, lidiz Perrins, ay requis et fait metre en ces presentes lettres les seaulx de religious homes frere Jaique, abbé dou Mont-Sainte-Marie, de l’ordre de Cyteal, et de mons. Boduin, abbé de Goyle, de l’ordre saint Agustin... Faites et données l’an Nostre Signour mil dous cenz octante et on, ou mois de juillet.